

**Solymár Nagyközség Önkormányzatának Képviselő-testülete részére**

**ELŐTERJESZTÉS**

|  |  |  |
| --- | --- | --- |
| **Benyújtotta:** | **Dátum:** | **Sorszám:** |
| **Dr. Zlinszky Péter**  **polgármester** | **2024. október 24.** | **82/2024.** |

***Ügyintéző neve:*** *dr. Beregszászi Márk*

***Az előkészítésben résztvevők megnevezése****:* *Pénzügyi Bizottság*

***Ügyirat jellege****: előterjesztés*

***Elfogadásához szükséges szavazati arány****: egyszerű többség/titkos szavazás*

***Törvényességi szempontból ellenőrizte****: dr. Beregszászi Márk*

***Tárgy****: Dr. Szente Kálmán leköszönt polgármester jutalma (titkos szavazás)*

**Tisztelt Képviselő-testület!**

Dr. Szente Kálmán leköszönt polgármester 2006 októberétől 18 évig szolgálta településünket.

A 2024. évi önkormányzati választást követően, az október 1-jéig tartó időszakban együttműködtünk, az átadás-átvétel zökkenőmentesen ment, az önkormányzat folyamatos működését biztosítottuk. Mondhatom, hogy ehhez az ő munkássága is kellett.

A Kttv. 225/D. § (1) bekezdése alapján a leköszönő polgármester végkielégítését további 3 havi illetménnyel egészítheti ki a képviselő-testület.

*„Kttv. 225/D. § (1) A polgármestert, ha e tisztségét legalább két évig betöltötte és foglalkoztatási jogviszonya a Magyarország helyi önkormányzatairól szóló 2011. évi CLXXXIX. törvény 69. § (1) bekezdés a) vagy f) pontja alapján szűnt meg, végkielégítésként háromhavi illetményének megfelelő összegű juttatás illeti meg, amelyet a képviselő-testület további, legfeljebb háromhavi illetménynek megfelelő összeggel kiegészíthet.”*

Költségvetésünk erre a 3 havi illetményre is fedezetet nyújt.

Az elmúlt években a polgármester bérezése méltánytalanul alacsony volt:

1. A polgármesteri fizetések október 1-étől (visszamenőleges hatállyal) várhatóan jelentősen – számításaim szerint mintegy 50-60 %-kal – emelkednek. A törvénymódosításra azért kerül sor, mert jelenleg akár egyes önkormányzati intézményvezetők is többet kereshetnek, mint a polgármester. Ezt szerintem nem kell magyarázni, hogy miért méltánytalan.
2. A polgármester bérét a törvény adja meg, ebben az esetben nem lehet azokkal a kiegészítésekkel/eltérítésekkel élni, amit gyakorlatilag minden hivatali dolgozóra alkalmaznak, annak érdekében, hogy legyen, aki ellátja a munkát.

A leköszönt polgármester bérét a fentiekre figyelemmel csak jutalommal lehetett kiegészíteni, amit a korábbi években rendszeresen meg is tettek. 6 havi jutalom esetén minden hónapra jutott még egy félhavi fizetés. 2022-től 3 havi, amely egy negyed havi fizetésnek felelt meg egy hónapra.

1. A polgármesteri – törvény által meghatározott – bér az elmúlt évtizedekben az ellátandó feladatokhoz és felelősséghez viszonyítottan rendkívül alacsony volt; különösen annak nettó összegét figyelembe véve.

Fentiekre hivatkozva, kérem a Tisztelt képviselő-testületet, hogy a leköszönt polgármester végkielégítésének kiegészítéséről dönteni szíveskedjen.

A képviselő-testület számára mind a 3 havi, mind a 2 havi, mind az 1 havi illetményt külön-külön felterjesztem.

|  |  |
| --- | --- |
|  | **Dr. Zlinszky Péter**  **Polgármester** |

**HATÁROZATI JAVASLAT: …/2024-H igen/ nem/ tartózkodott**

Solymár Nagyközség Önkormányzatának Képviselő-testülete Dr. Szente Kálmán leköszönt polgármester 2024. évi időarányos jutalmát 3 havi alapbérének megfelelő összegben határozza meg a 2024. évi költségvetésben tervezett összegből.

**Felelős**: jegyző

**Határidő:** értelemszerűen